Profesor univ. dr. Mircea A. Diaconu, invitatul de marți al Alianței Franceze din Suceava la întâlnirile lectură cu autori francofoni
Marţi, 21 mai 2024, începând cu ora 17.00, Alianța Franceză din Suceava organizează și găzduiește un nou dialog în cadrul acţiunii Rencontres-lectures avec des écrivains francophones/ Întâlniri-lectură cu autori francofoni.
Invitatul scriitorului și artistului vizual Constantin Severin este domnul profesor univ. dr. Mircea A. Diaconu, prorector al Universității „Ștefan cel Mare” din Suceava, care va aborda tema Cioran. Neputinţa de a fi altceva decât român. Alături de invitat se va afla doamna lector universitar dr. Gina Puică.
Chestiunea identității lingvistice și culturale asumate de Cioran, pe cât de pasionantă pe atât de dificil de lămurit, va constitui firul conducător al dialogului. Într-un articol, Mircea A. Diaconu vorbea de „neputința lui Cioran de a fi altceva decât român”, situându-se astfel în dezacord cu mulți specialiști care insistă pe ruptura de cultura română pe care scriitorul ar fi declanşat-o după 1946, odată cu schimbarea limbii în care a scris marele filosof român de expresie franceză.
Mircea A. Diaconu este autorul a numeroase volume de istorie și critică literară, printre care se numără şi volumul Cui i-e frică de Emil Cioran?, Cartea Românească, 2008.
Gina Puică este cunoscută pentru traducerile în limba franceză, printre care Bréviaire des vaincus II (L’Herne, 2011) și Apologie de la barbarie. Berlin-Bucarest (1932-1941) (L’Herne, 2015), realizate în colaborare cu Vincent Piednoir.
Organizatorii acestei întâlniri vă aşteaptă la sediul Alianţei Franceze din strada Ştefan cel Mare nr. 50.